משה דימנטמן

הרב משה חיים דימנטמן (י"ג בניסן ה'תרצ"א, 31 במרץ 1931 – כ' באלול ה'תשפ"ה, 13 בספטמבר 2025) היה ראש כולל יד ברודמן ברחובות. שימש כר"מ בישיבת כרם ביבנה במשך למעלה מארבעים שנה, ראש ישיבת שילה ומעורכי האנציקלופדיה התלמודית ומכון התלמוד הישראלי השלם.

 ביוגרפיה 
למד בתיכון יבנה בירושלים. גר בשכנות לרב אברהם אלקנה שפירא ברחוב עובדיה, שם למד איתו חברותא. הרב שפירא אף הביאו ללמוד במשך מספר שנים בישיבת מרכז הרב שם קיבל הסמכה לרבנות מהרב יצחק אריאלי. במהלך שנים אלו התקרב מאוד גם לרב יחזקאל אברמסקי.

בשנת תש"כ החל ללמד בישיבת כרם ביבנה ובשנת תשכ"ב החל לשמש כר"מ בישיבה, בהמשך דרכו הפך לר"מ הוותיק ביותר ולאחד מראשיה. במשך שנים רבות תחום לימודי העיון בישיבה היה תחת אחריותו, בשנים אלו התפרסמה שיטתו העיונית והלמדנית, שיעוריו התאפיינו בחקירות, קושיות רבות, פלפולים וירידה לעומק והבנת הסוגיה, הוא דגל לא רק בהעברת החומר העיוני אלא בשיתוף עם התלמידים ושמיעת דעתם המהווה חלק מרכזי בהעברת השיעור. בחלק מהשיעורים נשען על שיטת בריסק.

שיעוריו התפרסמו בציבור הדתי לאומי ובמהלך השנים הוזמן בקביעות להעביר שיעורים בישיבות רבות ובהן ישיבת מרכז הרב, ישיבת הכותל, ישיבת בית אל, ישיבת שדרות, ישיבת ההסדר ראשון לציון, ישיבת ירושלים לצעירים, ישיבת בני צבי, כולל דיינות 'אוהל שלמה' בבאר שבע ובמקומות נוספים. כמו כן, העביר באופן קבוע שיעורים בירחי כלה בישיבת פוניבז'. שמע שיעורים רבים מפי הרב שמואל רוזובסקי והרב ישראל זאב גוסטמן ואף הביא תלמידים מישיבת כרם ביבנה שישמעו שיעורים מפיהם.

בשנת תש"מ נשלח על ידי הרב חיים יעקב גולדוויכט לעמוד בראשות ישיבת שילה יחד עם הרב מיכאל ברום כדי לחזקה, בתפקיד זה שימש עד שנת תשמ"ב. לאחר מספר שנים החל במקביל ללמד בישיבת כרם ביבנה לשמש כראש כולל יד ברודמן ללימודי הוראה ודיינות. בשנת תשס"ד הפסיק ללמד בישיבת כרם ביבנה. לאחר מספר שנים צירף אליו לראשות הכולל את תלמידו הרב מאיר ברקוביץ, ר"מ במכון הגבוה לתורה ובוגר הכולל, המשמש כרב קהילת 'אוהל חיים' וכרב בית כנסת בעיר רחובות, בנוסף עמד בראש כולל לבעלי בתים בבית הכנסת "בית היימפלד" בקרית דוד בעיר.

תלמידו הרב מאיר ברקוביץ, החליף אותו כראש כולל יד ברודמן וכראש כולל לבעלי בתים ורב בבית הכנסת "בית היימפלד".

במשך עשרות שנים שימש כאחד מבכירי העורכים באנציקלופדיה תלמודית ובמכון התלמוד הישראלי השלם.

פרסם עשרות מאמרים בעיקר בכתבי העת 'אבני משפט' ו'קטורת שילה'.

נפטר בשבת פרשת כי תבוא, כ' באלול ה'תשפ"ה.

 חיים אישיים 
היה נשוי לרבקה (נפטרה בשנת תש"ס) ובשנית לעטרה. והתגורר ברחובות. אב לארבעה ילדים.

בנו הרב מוטי דימנטמן היה ראש מכון ההוראה בישיבת רמת גןמודעה של ישיבת רמת גן, ציוץ בטוויטר של דביר עמר, 17 בדצמבר 2021 ובישיבת כרם ביבנהמכון הוראה, באתר ישיבת כרם ביבנה. יהודה, בנו של הרב מוטי נרצח בפיגוע הירי בחומש.

 מתלמידיו 
 הרב אליעזר איגרא – דיין בבית הדין הרבני הגדול.
 הרב ציון לוז – דיין בבית הדין הרבני הגדול.
 הרב משה אמסלם – דיין בבית הדין הרבני הגדול.
 הרב קלמן בר – הרב הראשי לישראל.
 הרב מאיר ברקוביץ – ר"מ במכון הגבוה לתורה וראש כולל יד ברודמן.
 הרב אליעזר פופר – ראש כולל בישיבת ההסדר ראשון לציון.
 הרב פתחיה זיו אור – ראש הישיבה התיכונית בר"ג.
 הרב משה נקש – ר"מ בישיבת שעלבים, חבר מכון שלמה אומן ומחבר ספרים.
 הרב אלחנן אלגרוד – מו"צ קהילת חוט של חסד.
 הרב יהודה שחור – אב"ד בבית הדין הרבני ברחובות.
 הרב משה כהן – ר"מ בישיבת בית אל.
 הרב יוחנן פריד – רב המושב בית מאיר ויו"ר "בית הרב" בירושלים.
 הרב חיים וולפסון – ראש ישיבת ההסדר ירוחם.
 הרב משה ארנרייך – ראש מכון וכולל ארץ חמדה, ואב בית דין לממונות של ארץ חמדה גזית
 הרב אריאל בראלי – רב היישוב בית אל

 קישורים חיצוניים 

 מאמריו, באתר רמב"יש
 שיעוריו, באתר ישיבה
 שיעוריו, באתר ישיבת שדרות
 שיעוריו, באתר ישיבת כרם ביבנה
 שיעוריו, בערוץ מאיר
 שיעוריו, בערוץ היוטיוב
 שיעוריו, באתר קול הלשון


 הערות שוליים 

קטגוריה:רחובות: רבנים
קטגוריה:רבני ישיבת כרם ביבנה
קטגוריה:בוגרי ישיבת מרכז הרב
קטגוריה:ראשי כולל אברכים ישראלים
קטגוריה:תלמידי הרב אברהם אלקנה שפירא
קטגוריה:עורכי האנציקלופדיה התלמודית
קטגוריה:ישראלים שנולדו ב-1931
קטגוריה:ישראלים שנפטרו ב-2025